सीबीआई ने कनिमोई के करीबियों से की पूछताछ  
2जी घोटाले में कनिमोई की जमानत याचिका पर संभावित फैसले से पहले सीबीआई ने मलेशिया के एक एनआरआई और एक चार्टर्ड एकाउंटेंट से पूछताछ की।
2जी स्पेक्ट्रम घोटाले में द्रमुक नेता कनिमोई की जमानत याचिका पर संभावित फैसले से कुछ दिन पूर्व केन्द्रीय जांच ब्यूरो (सीबीआई) ने मलेशिया के एक अनिवासी भारतीय (एनआरआई) और एक चार्टर्ड एकाउंटेंट से पूछताछ की।  माना जा रहा है कि ये दोनों व्यक्ति तमिलनाडु के पूर्व मुख्यमंत्री एम करुणानिधि के परिवार के करीबी हैं।  सीबीआई सूत्रों ने कहा कि मलेशिया में रहने वाले सर्वानन और सीए रत्नम के साथ अधिकारियों ने करीब छह घंटे तक पूछताछ की। पूछताछ के दौरान उस सौदे के बारे में पूछा गया जिसके तहत चेन्नई में अनुमानित 200 करोड़ रुपये की कीमत वाले भूखंड को मलेशिया के एक व्यापारी को 25 करोड़ रुपये में बेचा गया।  सूत्रों ने दावा किया कि सर्वानन ने चेन्नई में अन्नामलाई मार्ग पर स्थित 5300 वर्ग फीट के भूखंड के सौदे में मुख्य भूमिका निभाई थी। इस भूखंड को 2005 तक करीब 30 साल के लिए एक बड़े उद्योग घराने द्वारा पट्टे पर लिया गया था। इसी घराने ने मद्रास उच्च न्यायालय में पट्टे के नवीनीकरण के लिए वाद दायर किया है।  सर्वानन ने कथित रूप से मालिकों से इस भूखंड की पावर ऑफ अटार्नी हासिल कर ली और इसे 2009 में आम चुनावों से कुछ दिन पहले एक निजी कंपनी को 25 करोड रूपये में बेच दिया।  सूत्रों ने कहा कि सीबीआई इस बात की जांच कर रही है कि क्या सर्वानन के जरिए भूखंड का सौदा अनुमानित बाजार मूल्य के आठवें भाग के बराबर मूल्य पर किया गया और यह स्पेक्ट्रम आवंटन में दूरसंचार कंपनियों से मिली कथित रिश्वत को छिपाने का तरीका था।